地名: 濟州 (全羅道, 牧)
年: 1601.0

○丙辰/辰時, 上御別殿, 兼四道都體察使李德馨及副使韓浚謙引見。 上曰: "今下慶尙道乎?"李德馨曰: "由鳥嶺一路, 往見監司及守令, 邊報急通之事, 大槪處置後, 巡審蔚山左兵營, 仍往釜山, 見舟師形止, 又往右兵營, 見形止, 而與全羅監司及統制使, 會議於南海、河東居中處, 仍爲留住矣。" 上曰: "前體察使下去之時, 邊報之事, 別告而送, 今已爲之乎?" 德馨曰: "今未知何以爲之, 邊報之事, 極爲悶慮。 小臣曾隷楊經理
              島山之征。 其時邊報, 三日內得達, 擺撥, 不可不設矣。 南方之事, 壬辰年變後, 兇賊屯據八九年, 丁酉之後, 天兵水陸十萬, 又往來留住, 而擾害民生, 膏血已竭矣。 全羅道稍完, 故慶尙兵營, 專靠於全羅, 而丁酉之亂, 全羅亦爲蕩敗, 朝廷之徵責如舊。 小臣雖迷劣, 三四年往來兩南, 事勢人心, 稍已知之。 更無可爲之事, 而今日受命而去, 極爲悶迫。 國無紀綱, 凡事頓無持久之計, 而兩南乃國家根柢也。 如軍政弊瘼保障等事, 皆無定規, 悠泛度日。 今此舟師, 擧國皆謂不可不爲, 而措置之策, 別無他道。 沿海諸郡, 一應雜役, 盡爲減除, 一意舟師, 持以歲月, 則善不善間, 猶可及爲, 不然則舟師終無可辦之路矣。 慶尙則雜役已爲蠲除, 而全羅徵責, 至今未已。 小臣往年陳疏, 李恒福亦爲箚論, 而皆爲一張休紙矣。 全羅雜役, 急急蠲除, 然後庶得專意於舟師矣。" 上曰: "大槪殊常。 皆云倭賊不來, 而邊事或至解弛, 倭之來否, 何以預知? 正如宋時, 金賊纔退, 動色相慶。 人心如此, 是亦變也。 金大涵之言, 以爲自中生亂, 未易發動云者, 予則不信矣。 設使自中生亂, 對馬至近, 一葦可抗, 渡來何難? 我國養兵, 以爲防禦, 則善矣, 區區言論得失, 成敗有何關乎? 自然國事失悞如此, 安知今年, 無賊變乎? 不必三十五十萬, 雖數萬來之, 誰敢當也? 如西海道一二島, 數萬兵, 不日可集, 而秋冬不來之說, 亦悞矣。 我國論議可笑。 乙卯年變後, 謂全羅道必受賊兵。 壬辰年, 則賊自釜山而來。 此豈前例乎? 或以陸戰勝, 則謂陸戰可勝, 或以水戰勝, 則謂水戰可勝。 正俗所謂矢落處立的, 用兵, 若援前例, 則甚爲不可。" 德馨曰: "上敎至當。" 上曰: "時論如此, 不得已以水軍禦倭云, 故前領相下去時, 予亦言之, 勝敗, 兵家常事。 雖善用兵者, 或有勝敗。 設使禦以水兵, 百戰百勝, 何可必乎? 沿海千餘里, 無所不備, 故無所不分, 何海不渡, 何處不來? 雖或由一道而來, 未知其必勝也。 水兵萬一蹉跌, 使賊登陸, 則雖龍驤萬〈■〉, 浮海何益? 如謂勢窮力竭, 無以禦之, 則可謂慶尙道必來之說, 過矣。 倭國地圖, 予詳知之。 濟州及對馬島之間, 五島, 而如此島者, 亦多, 常時零賊, 多生於此處。 雖一二島之倭來犯, 誰可禦者? 康津、海南之間, 水路遍通, 不知何地, 定爲生變。 大抵形勢不好, 如我貧小之國, 受敵三面, 黃海道, 亦安知賊不來乎? 必謂之舟師可禦, 而慶尙賊來之說, 予尤以爲過矣。 山城之事, 力不足而不可爲之, 則是矣, 專謂山城不可之說, 亦非矣。 其中豈無可守與不可守者乎? 如陸地之城, 則雲梯飛樓, 賊必窺之。 丁酉變後, 山城不可之云者, 何異見刖廢屨者乎? 我國之言, 大抵如此。 當初權慄
              幸州戰勝之後, 以爲山城可守。 李舜臣水戰勝捷之後, 以爲舟師必勝。 不知何戰可以必戰乎?" 德馨曰: "自古不問賊勢之如何, 自治在我之防備。 壬辰年, 大賊自釜山而來, 故人皆以爲釜山, 賊路初程者, 誠如上敎。 對馬島與薺浦、巨濟相近, 而隣於全羅者, 如被蘭島、蕯摩州、五島, 而五島、蕯摩則不務耕種, 唯事作賊, 而能造鳥銃。 倭將或謂義洪、石蔓子、沈安道者, 爲五島、蕯摩之主, 而乙卯之變, 蕯摩之倭, 李大源之死, 五島之倭云。 內亂雖多, 作賊則愈甚矣。" 上曰: "何謂也?" 德馨曰: "平秀吉生時, 六十六州, 不得動兵, 而今則自相爲鎭。 本來作賊者, 何關內難? 臣之愚意, 春汛已迫, 全羅
              寶城以外, 恐有意外之警。" 上曰: "一二千可以衝突, 而我國一萬, 不能當倭兵一千。 終雖討平, 所傷不貲, 而其勝, 亦何可必乎? 爲今之計, 莫若得一良將勇士而已。 言論雖善, 何用?" 德馨曰: "山城事, 上敎至當。 島山兵營, 不可不設險, 而多儲軍糧器械, 有急則與此城同成敗, 使將卒, 皆有定志, 然後可以有爲矣。 若平時, 於不可守之處, 作鎭爲營, 而臨急必棄, 果何益乎? 左兵營島山, 有淸正入處之營, 故兵使李英去時, 臣喩以可守之意, 則英曰: ‘見形勢然後, 當爲之云, 而右兵營, 則馬山賊壘, 亦有之矣。" 上曰: "馬山可以築城乎?" 德馨曰: "小臣不見馬山, 不知形勢矣。 若可據險, 則右兵使可以入處。 釜山亦有賊營, 鍊兵數千, 堅守倭城, 則可以據險, 但固城、泗川、昆陽、順天等處, 人烟一空, 前面唐浦、蛇梁之間, 虛棄無形, 極爲悶慮。 臣往見湖、嶺二南, 則山城虛費人力處甚多, 不得已一道中央, 爲久遠計處, 竝棄之, 非徒人力可惜, 計亦(悞)
                〔誤〕
              矣。 今勢力俱竭, 舟師格軍糧餉, 辦出無路, 則設備於陸地, 勢所不及。 如據某處, 以爲定計, 則日計不足, 歲計則有可爲之事矣。 但人心已失, 守令雖欲守城, 誰肯從之? 不得已慰勞人心, 然後緩急可與共守, 亂來十年, 民固於百役, 膏血已盡, 命脈僅存。 小臣頃年, 歷見沿海之間, 民事可矜。 今宜蠲除雜役, 至如貢物, 不至大段, 則竝爲減下, 損上益下之意, 使民曉然皆知, 然後庶可慰其心矣。 今雖賊退, 兵、水營尙多虛僞之事, 以起民弊。 蠲除之令雖下, 不過爲一張虛紙, 而民不蒙實惠矣。" 上曰: "京中, 只有訓鍊都監, 其軍僅數百, 給保尙不爲之, 甚爲未便。 今以已過不關之事言之, 逃唐兵作挐之時, 只以其軍, 扈衛守城。 若無此軍, 則兵曹以受價代立之軍, 能守京城乎?" 德馨曰: "近來待戰士之道, 有所未盡。 武夫必取豪俠有氣者, 而豈可責之如儒士乎? 待之之道太密, 故失望者頗多。 古書曰: ‘緩則用儒士, 急則用武夫。’ 平日必培養, 然後臨急, 可賴其力。 今則武將養望者絶無, 卒遇警急, 苟充以送, 則其能成功乎?" 上曰: "奉足給之乎?" 德馨曰: "當初市井油滑之徒, 僅聚鍊習, 而其時皆以爲, 未出國門, 先爲潰散。 束伍之功, 實非偶然。 南北防禦, 屢見其效。 今則束伍已久, 其中亦不無精銳者。 但此軍非如鄕曲收合之人, 或各司, 或市井, 一關節得捧之勢, 則皆有之。 領其軍者, 必不行關節, 然後乃可給保。 國家非大擧軍籍之時, 而獨訓鍊都監, 欲爲充定, 故人皆百計圖免, 其間作言之事, 安保其無也? 其自望之保, 則皆已行移各道, 其不得保者, 通關於列邑, 以免鄕免賤之人爲之矣。 大槪此事, 專責於一人, 掃除人情, 庶可爲之。 如曹倬, 郞廳中最務句管, 鄭賜湖爲堂上, 處事縝密, 而逃軍雖捕, 遺漏者或多。 逃軍給保等事, 竝令此兩人專掌, 使爲速成宜當。" 上曰: "大槪給保, 有未及爲乎?" 德馨曰: "有未及望定者多矣。 我國無紀綱, 小公事多, 而未得爲之。 訓鍊都監, 勢難常存, 而有規矩處置之事, 然後可以長久, 故小臣年前上箚, 辭未達意, 以爲都監多言, 故欲罷云爾, 則至爲惶恐。 都監本是權設, 莫如專責於兵、戶曹。 依中朝之法, 使之句管, 亦令大臣一人兼帶, 則可以經久。 臣之愚計然矣。" 上曰: "卿意則知之。 予於前日, 以南北神策軍事言之。 兵、戶曹, 其所掌, 且不能察, 都監之務, 其兼辦乎? 設使不可不罷, 姑存都監, 而他日移訓鍊院, 則可也。 故其時, 予以姑字言之。 然規模立, 然後或可移屬於他處。 此意如何?" 德馨曰: "不立規模而移屬, 則恐致虛疏矣。 前日李元翼, 以實邊鍊兵等事, 榻前承 命而去云。 其後聞之, 則千里無人, 萑莾蔽天, 實邊之策, 他無善謀, 不得已邊海流移之人, 使之推刷以入之矣。" 上曰: "邊方人入內地者, 推刷云乎? 其管四道乎? 他道乎?" 德馨曰: "此事出於不得已, 故以他處流移者, 爲之刷還。 雖一邑之民, 猶不易入, 閭閻之間, 似爲騷動, 推刷之事, 豈可盡爲乎? 東萊、蔚山、昌原等處, 曹好益定將給印, 使之召募, 東萊已入之軍, 數三百云矣。 賊船來泊之處, 雖給糧以勸入, 民必不從。 若謂自官推刷, 則其誰肯入? 邊上鹽盆魚箭之處尙多, 而固城、泗川等地, 土地肥饒, 入居之民, 五六年復戶, 官家不得侵一事, 至如田稅, 亦不輸納, 體察或巡察, 給牒使之放心居生, 生理稍定, 然後以之成籍, 作爲土兵, 則緩急可用矣。" 上曰: "武弁中, 誰可將者? 統制使, 豈可一人而長爲乎?" 德馨曰: "小臣已爲陳達矣。 武將預爲培養, 先用於某處, 試其能可也。 若待有闕, 循資擬望, 則軍政不得理, 而水陸之事, 可憂矣。 得將然後漸可收拾, 而無人如此, 尤爲悶慮。 統制使李時言, 只善於陸戰突擊, 而不慣舟師, 邊上之人, 多有短之者。 得其代, 然後可矣。" 上曰: "設若遞改, 則以爲無人, 而不出乎?" 德馨曰: "小臣戊戌年倭橋之行, 與權慄相議, 姑爲水使養望, 統制使者誰也? 遍問諸將, 則皆以爲, 李雲龍, 習水戰可合, 而但以鄕人, 發身未久, 號令不猛云。" 上曰: "然則統制使, 誰可當爲?" 德馨曰: "如不得十分恰當人, 則職秩中爲水使者, 可爲矣。" 上曰: "李慶濬、李守一何如? 卿當遠去, 須講論, 使予知之。" 德馨曰: "小臣於倭橋之行, 聞賊退, 以爲李守一, 似可收拾, 妄意狀啓, 爲右兵使, 適以徐給事之行拿鞫, 今在極邊。 所重在彼, 何可出來?" 上曰: "南方若重, 則出來何難? 其人予曾見之矣。" 德馨曰: "守一爲兵使, 則右道人心洽然。 以曾爲左水使, 善治之故也。 李慶濬爲平安兵使時, 持身簡約, 至於戊(成)
                〔戌〕
              年, 南原駐軍時, 愛恤軍卒, 故南人, 以善處事、愛軍卒稱之。 此兩人, 用於南方, 則最可, 但慶濬爲水疾, 不合舟師云。" 上曰: "若然則不可用, 不幸也。" 德馨曰: "慶濬, 雖不經舟師, 曾所履歷, 皆稱其賢矣。" 上曰: "人不可易知。 李慶濬、李時言, 爲宣傳官時, 臺諫以身體短小, 論之汰去。 當時雄偉之人, 皆無成功。 被論者如此, 凡人, 不可以容貌取之也。 武弁中, 年少有名者誰也?" 德馨曰: "小臣昔年爲兵判, 故只知其時所見之人。 其餘年少之人, 不爲不多, 試其實迹, 然後可知其適用。 或以守令、或以邊將觀之, 則必有其人, 而堂下中, 可爲兵使者, 預爲培養, 不次擢用, 可矣。" 上曰: "我國武將, 不識文字, 未知韜略矣。 倭人雖不知書, 平生事業, (雖)
                〔惟〕
              在戰伐, 自祖父傳來, 習而成之。 我國之人, 不學文字, 雖有智慮, 皆不如彼之習戰矣。 前者, 使之學習兵書, 予知其爲外人所笑, 然今日不學, 則明日漸遠, 雖定訓上, 誰能爲書徒, 如敎子弟之事乎? 如誦僧經, 必無成習之理, 然何可置而不爲乎? 天將則文章甚好, 吳都司揭帖, 予每見之, 先發開口之笑, 何以如是乎? 至如對策, 亦爲云然乎?" 都承旨尹暾曰: "小臣與都司親語, 操筆立就。? ?德馨曰: "倭賊兵書, 孫、吳六韜三略, 以倭語飜譯讀之云。" 上曰: "淸正、行長, 目不知書矣。" 德馨曰: "以倭語學習矣。 倭俗, 戰勝則雖奴隷, 使之食百石, 以至萬石, 而敗則雖食萬石者, 還爲奴隷。 自中飮酒時, 臂面有傷, 則以善戰者, 故先飮, 背後有瘡, 則以善走者, 故擯不得飮。 非徒人情各異, 自少時必取如此之人, 如我國之取童子能文者。 其風俗殊常矣。 今春則對馬島, 必送人來問要時羅去處及講和之事矣。 其時則天將營下接待, 我國不知。 今則舟師李雲龍所率, 不滿十隻, 不可使見, 而若下陸, 則渠之所作之家有之云。 其處接置而食之乎? 若待朝廷回下, 則其間種種齟齬之事甚多。 何以爲之?" 上曰: "斟酌爲之, 然下陸似難。" 德馨曰: "下陸誠難。 舟師齟齬, 亦不可使之上見, 而浮海久不下陸亦難。 邊上如浙兵模樣, 留駐二三千, 以爲聲勢, 則似乎得矣。 南方之事, 雖使能者措置, 必在數年之後。 況如臣者, 無着手處矣。 祖宗朝, 兩界設營之時, 別擇監司。 今兩南爲急, 不可不擇差監司, 使之久任, 而賊退之後, 依兩界例, 設營事爲公事。 年前爲臺諫所論, 遽爲還罷。 下三道監司, 依前公事, 施行何如? 今國家多議, 雖已講定之事, 或一人之意未便, 則輒至停罷。 如此則兩南收拾極難。" 上曰: "元均戰敗後, 人方非議, 然予意則如均者, 勇智人也。 我國之論, 能一事則皆稱之, 敗一事則擧陷之, 英雄, 本不可以成敗論也。 均則予不得見之, 當初壬辰年, 與李舜臣同心討賊, 戰必先登, 其勇戰可知。 以閑山敗後之故, 爭歸咎焉, 此非渠之所爲, 乃朝廷使之促入也。 觀其書狀, 則以安骨浦在其前, 勢不可快入, 使陸兵, 先驅出賊兵, 然後可以入去, 則都元帥捉來決杖。 渠雖知其必敗, 而勢不得不入。 此果渠之自敗者乎? 後聞李億祺、崔湖等, 聞朝廷使之促入, 相與言曰: ‘違命則吾三人死, 入去則辱國非細云。’ 若比於覆軍之罪, 則似有間矣。 予平日甚以爲未便, 故言之。 外議如何?" 德馨曰: "外議則不知, 臣往年往來南方, 聞其處人言, 則大槪皆以爲, 死於國事之人也。 前爲慶尙右水使, 赴戰之時, 人有不赴, 則以劍擊之, 皆曰元水使迷惑, 而均臨事强項, 故李舜臣拿來後, 以均差送, 則諸將皆舜臣幕下, 不與相議, 而均勢孤立。 其時韓孝純, 報體察使, 將爲處置, 未及而見敗。 諸將之言, 雖不可取實, 格軍之言, 似有可信。 往釜山攻擊之時, 我國舟師九十隻, 直衝賊路, 則賊船不知其數, 蔽海而來。 以我國眇眇舟師, 勢不能當, 退向閑山, 格軍連晝夜櫓役, 來到春原浦, 則賊乘夜直擣, 困悴之極, 卒遇其變, 故不得相戰, 水涸逃散, 無一人死者云。" 上曰: "陣書有之, ‘亡大將, 斬次將。’ 均旣敗死, 其麾下雖不能盡誅, 査覈依律可也, 而均之後人, 爲高官大爵者多矣。 獨以此敗罪均, 則予恐均之心, 不白於後世, 而九地之下, 安能服其罪, 而無冤乎?" 德馨曰: "近來軍功, 納粟者偏苦, 而如訓鍊正及僉正以上軍功, 則免防, 或在家, 減除徭役, 納粟者, 則欲免軍役, 盡賣家財以納, 而更以四品以下, 還爲軍役, 反不如不納粟校生之高臥其家也。 今宜抄出納粟之類, 成籍置簿, 或習砲射, 別樣處之, 以爲防禦之用事, 令備邊司商議, 臣所管之道, 試爲施行何如?" 上曰: "啓辭當議處。 四道之事, 一委於卿。 卿下去, 則國家事, 自當善處。 如有所欲言, 則雖非軍務, 盡言而去。" 德馨曰: "小臣庸劣, 才識短淺, 承乏下去, 恐終負國, 夙夜憂懼, 不知所爲。 自古外方之事, 必待辦事之能者, 然朝廷先立紀綱, 精神折衝, 血脈流通, 然後凡事庶可擧行矣。 兩南根本, 皆係於朝廷。 朝廷盡內修外攘之策, 用舍之際, 廣收儒士, 悅服人心, 民生休戚之事, 廟堂別爲籌度, 雖釜山之遠地, 精神自然感通, 則庶可收拾, 而大亂之後, 未聞百姓之安保, 邊備之修飭, 架漏度日, 若此之甚, 自上奮勵陶甄, 一號令間, 感動人心, 則上下交修, 何事不辦? 但近來悠悠泛泛, 人皆解手, 未知時事, 何以至此? 小臣平日, 每有悶迫之懷, 故不敢不達。" 上良久曰: "卿言宜矣。 以目前事言之, 若賊兵來迫, 則卿可掃除乎?" 德馨曰: "南方之事, 自上洞知。 以國家洪福, 無事而過則幸矣, 不幸有警, 甚難矣。" 上曰: "慶尙道, 時習誤入, 業武之人, 專不取之云。 其習不可不改。" 德馨曰: "軍士, 只名存軍簿, 而不解弓箭者多矣。 小臣下去, 鍊才試射, 善射有器具者, 仍存軍簿, 不能射者, 屬於舟師, 則似有勸懲之路矣。 頃者以邊良傑公事, 不關之事, 與臺諫彼此相激, 似傷事體。 至於大將差出之時, 偶然書啓, 而聖敎曰: ‘險矣哉, 今之人心也!’ 臣實惶恐。 當初良傑, 與沈悅相詰之事, 小臣專不知, 大槪沈悅, 年少之官, 不知事體, 故書啓中, 偶爾及之, 臺諫則以爲, 其言太過矣。 臣嘗言之, 武將與吏曹郞官相詰者愚, 而其情則可取。 臺諫之論, 亦是風采所關, 而聖敎如此, 其失專在於臣, 不勝未安。" 上曰: "此卿兩救之意也。 良傑、沈悅之事, 予何以知之? 但再番啓辭, 最不好矣。 臺諫雖以直截爲尙, 此則似是激怒而言。 予以爲恐傷雅度者, 此也。 良傑有罪, 則直言之, 大將不合, 則當論之可也, 至於待大將之道, 當存體貌, 不必如是矣。 然一武夫彈論之事, 何關? 今日兵民之本, 不可不務。 古人曰: ‘勸農桑。’ 古詩又曰: ‘憂國, 願年豐。’ 不力農而至於貧乏, 則敵不可禦矣。 我國之人, 其能力農乎?" 德馨曰: "《漢書》曰: ‘關中收秔畝一(鍾)
                〔種〕
              。’ 如南方土地沃饒, 淸道、密陽、固城等地, 所出比他道十倍矣。 漢時亦有力田科。 今當大亂之後, 別爲蠲除租稅, 而官不侵暴, 使之專顧其家, 則南方之民, 務農必倍, 終見富庶之效矣。" 上曰: "守令各勸其民則可矣。 監司以下黜陟, 在卿。 我國褒奬之事, 或涉虛文。 守令淸淨無爲, 固好矣, 職任則專不顧察。 今以一事言之, 官家頹廢而不修, 倉庫空虛而不收, 則雖便於百姓, 於國事何補? 大抵務實, 不務名, 職事修擧。 田野開闢之人, 察而褒奬可矣。" 德馨曰: "上敎至當。 漢
              文尙玄默, 而其時恥言人過。 千載想像, 則風俗厚矣。 成廟朝, 有一年少文官, 下去關西, 喪中奸妓事, 一時臺諫論之。 成廟詰其言根, 則大司憲某, 以爲聞於平壤判官, 判官則以爲聞於女妓云, 卒無事實, 故其論啓之人, 遂爲永不敍用。 年久之後, 始爲書啓, 則以御筆, 塗抹其姓名曰: ‘廢人前程, 如殺父母。’ 近間年少之人, 聞見失實, 以實行論人過重。 一被累名, 終無以自立於天地間。 金瑬之挾妓於其父戰沒之所, 金義元之母(喪), 三年一不歸喪次,
                【金義元葬母之後, 調病於妻家, 至於服闋從仕, 一不歸其母几筵處, 被論, 雖似過重, 烏得無罪?】
              
              金斗南之在喪, 同生欺以啗肉之說, 皆爲可駭。 雖小官之事, 以無實之言, 永廢平生, 則是豈聖代之事乎? 宜問於朝廷, 別爲處置矣。" 上曰: "其事無實乎? 予不知此人之事矣。 大槪人之虛實難知。 我國之人, 學得中原, 善造浮言乎? 十分詳察而言之可矣。 若分明過失, 則不可諉諸恥言人過, 而不言也。 人言之失實, 則如(檛)
                〔撾〕
              婦翁之言, 古亦有之。 臺諫必以實事論之, 則人心服、紀綱立矣, 如或失實, 則豈可以臺諫之言, 而不爲是非乎? 對訖, 上命小官, 賜弓矢各一部。

○卯正, 上御別殿, 講《周易》。 參贊官吳億齡, 自《復卦》六四中行, 止皆反道而凶也。 上讀億齡進講處訖, 億齡曰: "《復卦》之義, 或以動靜言, 或以善惡言。 動靜, 謂天道也, 善惡, 謂人道也。 天道則一陰一陽, 互爲升降, 循環往來矣, 人事則若篤於善, 而不間斷, 則非如陰陽之往來, 終必純善無惡矣。 此則人事之功夫也。 天下之事, 有消長賓主之勢。 《姤卦》, 一陰在下, 五陽在上, 而其勢一陰當盛, 故不能遏《復卦》, 五陰在上, 而一陽在下, 故亦不能遏。 陽道之長盛, 此不可不察。 今以國事言之, 阽於危亡之域而中興, 如一陽之初復也。 以朝廷言之, 紛挐攻擊之餘, 近稍少安, 亦如一陽之初長也, 當於此時, 陰陽消長、賢邪進退之機, 破去朋黨, 進用善人, 扶陽抑陰, 使善類布滿, 幸甚。" 講畢, 大司諫黃愼進曰: "關王廟造成官員, 非徒無功勞, 當此蕩竭之時, 不惜財力, 三年興役, 淹延時月, 甚者至於軍人調發, 財料處置之際, 亦多有失, 外議狼藉。 前者限年施罰, 至今以爲非, 今復加賞, 物情莫不憤鬱。 請從速還收成命。" 掌令李軫賓曰: "關王廟, 官員泛濫之事極多。 當初論啓之時, 以辛丑以後, 不至如庚子以前, 故不爲幷論, 非謂無罪也。 今不加罰, 而反施賞, 不得不還收成命, 請早快從。" 上曰: "論賞, 未爲不可, 似難改之。" 黃愼曰: "亂後學校之政不修, 敎訓之道不明, 此由於書冊蕩失, 師表無人, 且國家亦多事, 未遑而然。 今則稍安, 而如此棄置, 此大可憂。 儲養人才, 急先之務。 必須擇師儒, 使之勸課, 如《小學》等書, 蒙士不可不知。 古人以灑掃應對, 爲第一科程。 出以事公卿, 入以事父兄, 皆由於此。 此書卷秩不多, 或開刊京中, 或開刊外方, 使之優數印出, 廣布中外, 如館學等處, 必以能通此書以上之人, 許令赴試, 各別申明行之爲當。" 領事金命元曰: "此最切急之言, 外議亦皆以此爲憂。 曾聞外方, 有開刊處, 今已多數印出矣。" 上曰: "近日內官, 自嶺南試才而來, 得聞其處之事, 言書冊絶無, 士子之欲爲學者, 或相傳誦而讀, 或相謄書而讀云。 此極可慮。 有冊然後, 能勤讀。 無冊則豈可爲乎?" 軫賓曰: "小臣曾遞守令, 流落鄕村, 聞見監司之所爲。 守令賢否, 監司未嘗不知, 而守令或有父兄之勢, 或爲監司所曾識, 則雖有不治之甚者, 亦不用於殿最。 必須別遣暗行御史, 摘發重治。 若監司, 不以啓聞, 而見發於御史, 則其道監司, 爲先罷職, 然後可革此弊矣。 但近來御史, 多不擇人, 雖稱暗行, 而出入官家, 酒肉爛熳, 縱其下人, 受賂狼藉。 如此則雖遣亦無益矣億齡曰: "民生休戚, 係於守令。 守令賢否, 必名實綜覈, 然後可知。 近來守令, 以治名者, 官家凡事, 專不留意, 上司差役, 必皆圖免, 百姓之有無、倉庫之虛實、軍器之措置, 一應切務, 棄置不顧, 務要虛譽於民間而已。 爲御史監司者, 亦不過以民間道聽道說之言, 聞見狀啓, 是以, 虛僞之事益多。 今若遣御史, 則必先聞民間之言, 次聽公論, 又必須査覈官家所爲之事, 盡皆修治, 然後狀啓, 則似無此弊矣。" 黃愼曰: "近日守令除拜, 自上特命, 懸錄薦擧者之姓名, 蓋出於愼擇之意, 而竊聞銓曹守令薦, 只有庚子、辛丑兩年置簿, 而己亥以前, 則皆無存者。 近日守令有闕, 例以此兩年被薦者擬望, 其他則曾經守令有聲績者, 亦不得擬望, 以此可擬者乏少。 當初愼擇之意, 反爲苟充之弊, 不可不速爲變通。 且前日守令薦, 皆是循例, 泛然薦擧, 今須申明薦擧之法, 使知幷罪擧主之意, 更使各薦所知, 着實擧行, 則薦擧必(措)
                〔操〕
              心, 而不敢妄爲矣。" 命元曰: "此言極是。 所謂守令薦者, 例是新出之人。 若曾經有治績者, 雖前有薦, 而今則無有, 故反不得參, 此極可慮。" 上曰: "平時則有禁軍內三廳。 兵曹何不復設如平時之整齊? 所以取才者, 各有規式, 申明此法可也。" 知事韓應寅曰: "平時則內三廳, 皆有取才十四矢, 
                〔入〕
              格者, 則卽爲口傳, 十二矢, 則濟州入防, 然後爲之。 亂後, 今始復設內禁衛, 而出身實多, 實、預差, 皆以出身充數。 羽林衛, 則時無自願取才者矣。" 命元曰: "羽林衛, 則庶孽爲之, 而亂後則皆爲許通, 故無取才之人矣。" 應寅曰: "許頊頃於筵中, 言江邊出身之苦。 政院曾已取稟, 量減徭役事, 言于該曹, 故已爲移文于本道矣。 亂後出身者多, 自軍士, 稍解操弓者, 皆出身也。 渠等家業, 豈有完富者乎? 兩南, 則本處入防, 忠淸、江原道, 則赴防舟師, 京畿、黃海道, 則遠赴北道。 渠等從軍戍邊, 而本官侵虐自如, 罷戍而歸, 妻子饑餓, 閭里蕭然, 或有結項而死者, 或有掛紅牌於官門, 而逃者云。 其怨苦之狀, 極矣。 請自今下諭各道, 戶內雜役, 量爲蠲減, 使之優恤可也。" 上謂命元曰: "昨見備邊司啓辭, 以京畿兵使差出, 爲當云。 然事必慮終, 或有非便, 則後必難處。 姑以防禦使, 兼水原府使, 試行兵使模樣, 以爲差出之權輿如何?" 命元曰: "昨日臣亦參此議, 群意以爲: ‘雖出兵使, 無軍可給云。’ 權宜之道言之, 則上敎允當。" 應寅曰: "備邊司將議出京畿兵使, 欲處置所屬軍兵之事, 要臣會議, 臣謂大臣曰: ‘凡事慮始, 然後能久遠無弊。 今以一人之言, 遽爲設立, 沿革極爲關大。 且欲以花梁、月串水軍之在陸者, 及本府上番之軍, 專屬兵使, 此事極難處。 各道上番之軍, 多至之月, 僅九百餘名, 而京中用軍之處極多, 如闕內及左右伏兵, 各處分送之際, 每患不足。 水原正軍, 盡屬兵使, 則其代上番之軍, 別樣處置後, 可無相礙之事矣。" 上曰: "亂後新良人極多, 兵曹何不爲處置乎?" 應寅曰: "此類已爲處置。 正軍有闕處, 或以此人充差, 或以爲選上, 價布徵納矣。 頃見李德馨狀啓, 則亦以爲砲殺率丁, 宜以此人充定云矣。" 上曰: "予嘗聞之, 祖宗朝, 金宗直以生員, 仍爲軍保云, 而今則率多謀免, 此弊不可不防。 前朝鄭世雲, 討紅巾時, 曾率二十萬軍。 我國雖在平時, 豈能辦此乎? 非今日人數, 不如前朝, 想不入軍保而然也。 且都監之軍募入, 今已十年, 老者物故, 壯者已老, 而今若不添補, 則不久此軍將盡矣。 必須更爲簡閱, 汰去老殘, 選入丁壯可也。 但人皆厭避, 必無應募者云云, 若爲國事, 則人言不可顧。 大槪以渠厭憚, 而不爲抄入, 則終不成事。 且渠之厭避, 亦必有故, 須使樂從, 而有興起之心可也。" 應寅曰: "此軍設立, 在於甲午。 其時凶荒, 民皆餓死, 而此軍給料厚撫, 故人皆樂入。 其後別無加厚之事, 而南北防戍, 爲先調遣, 使其妻子, 有不暇顧, 豈肯樂從哉? 給保不可不爲, 而令渠自望閑丁, 則騷擾而難成。 頃日鄭賜湖入侍時, 言以田結出綿布以給, 則爲當云, 而昨日戶曹判書, 親來備邊司, 打算計之, 則三十結出一匹, 可以贍給云。 前日所無之役, 今始設行, 民豈樂乎? 其時座上諸臣以爲: ‘當此之時, 豈可加賦乎?’ 無不致疑也。" 上曰: "我國, 訓鍊都監之給保, 亦不能爲, 豈能禦百萬倭子乎? 田結收布, 古無此規, 亦未知其可也。 軍士給保, 理之當然, 而不能給此千餘之軍, 乃爲此擧, 則史官若書之於冊, 後世其謂如何? 事體極未穩矣。" 億齡曰: "頃以賊使來到, 至於奏聞天朝, 且爲修答其書以送矣。 此則不過權宜之事, 賊情難測, 防備不可不謹。 在我之道, 宜常若敵來之時, 如選將鍊兵, 措置軍器糧餉等事, 不可不着實擧行, 請令大臣商議可也。 古人云: ‘不恃敵之不來, 恃吾有以待之。’ 我國兵非不足, 敎養之不預也。 高麗
              定宗時, 置光軍三十萬, 其後姜邯賛, 禦契丹, 尹瓘攻女眞之時, 其軍皆不下二十萬。 今日戶口, 豈下於彼哉? 不過抄出不謹, 而使精壯多漏故也。 大槪兵農, 不可不分。 若以戶籍抄出, 則不可易爲矣。 若簡閱精銳, 大邑則數百, 小邑則百餘, 被選之人, 則一應徭役, 着實蠲減, 使之專意鍊習, 則豈有不成之理乎?" 檢討官崔尙重曰: "我國或謂無兵之國, 或謂無糧之國, 或謂無將之國。 以臣觀之, 壬辰李洸
              龍仁之戰, 戰士幾至八萬。 其後飢餓、賊鋒死者雖多, 餘存尙不下二分之一, 則猶爲三萬名也。 至於兩南士族之家, 奴子小不下十餘人。 當此國事危急之時, 雖未盡出, 若令各出二三人, 則亦不下五六萬矣。 如此則軍數不患不足。 以無糧言之, 頃日三提督之來, 亦能支過。 善爲措置, 則糧亦有裕矣。 但將帥未得, 此極可憂。 今之爲將者, 率軍一萬, 而與賊戰, 雖殺己軍之半, 勝之則可以爲矣, 而變初, 李鎰、申砬所率之軍, 非不多也, 軍律弊弛, 故一人中丸, 全軍奔北, 以致僨事。 此由於軍律之不明也。 臣爲都元帥權慄從事官三年。 其從戰島山也, 經理令我軍進攻。 其時出令, 在後者斬云。 有一守令少退, 李時言手斬以徇, 衆議皆以爲, 不成事而枉殺人, 時言以此幾獲罪。 權慄極以爲恨曰: ‘我國事事如此, 何能用兵乎?’ 大槪將帥次次檢勑, 使守行伍, 堅定不移, 小違則立斬, 豈不能爲一戰乎? 臣在軍中, 每見下諭, 以嚴明軍律爲敎, 而將帥不能着實擧行, 苟玩度日。 當此之時, 愛養民力, 輕徭薄賦, 乃是急務, 然南北之寇, 朝夕可虞, 而人無固志, 敵來則皆思退走。 豈以千乘之國, 不能一戰, 而長被侮於敵哉? 必須申明軍律, 若遇賊而退者, 必死不免爲規, 則庶有畏懼之心, 不至如前日之潰散矣。 幸以此意, 下諭于各道諸將, 申勑可也。" 巳時, 罷黜。